GREECE 2024

OVERALL CONCLUSION ON THE LEVEL OF COMPLIANCE ACHIEVED

Εντός του έτους 2024, οι Κτηνιατρικές Αρχές της Χώρας ήρθαν αντιμέτωπες με τη διαχείριση σοβαρών επιζωοτιών. Στην Αφρικανική Πανώλη των Χοίρων (εκδήλωση κρουσμάτων ήδη από το 2023)ήρθαν να προστεθούν η Ευλογιά των Αιγοπροβάτων και η Πανώλη των Μικρών Μηρυκαστικών. Η τελευταία δε, έκανε την εμφάνισή της για πρώτη φορά στα κτηνιατρικά χρονικά της χώρας.

Οι Κτηνιατρικές Υπηρεσίες εφάρμοσαν τα Σχέδια Δράσης αντιμετώπισης των ανωτέρω επιζωοτιών δρώντας με εξαντλητικές υπερωρίες και υπεράνθρωπες προσπάθειες του προσωπικού τους, λόγω του μη επαρκούς δυναμικού τους. Επίσης απαιτήθηκε έκτακτη χρηματοδότηση με πόρους από το Κρατικό Ταμείο για την αντιμετώπιση της κατάστασης.

Η ταυτόχρονη εμφάνιση των επιζωοτιών, ο μεγάλος αριθμός κρουσμάτων, η εμμονή τους (ιδιαιτέρως της Ευλογιάς), η μεγάλη γεωγραφική εξάπλωσή τους εντός της Χώρας, η πολυπλοκότητα της εφαρμογής των Σχεδίων Δράσης αντιμετώπισής τους (ιδιαιτέρως της Πανώλης) που προέβλεπαν τον έλεγχο περιορισμού των μετακινήσεων, εξετάσεις, δειγματοληψίες, δηλώσεις, καταγραφές, αποπληθυσμό των ζώων, υγειονομικές ταφές κλπ, απαιτούσαν από τις Κτηνιατρικές Υπηρεσίες να διαθέσουν το μεγαλύτερο μέρος του προσωπικού, των εργατοωρών και των πόρων τους, προς αυτή την κατεύθυνση.

Κατά συνέπεια, βάσει των ανωτέρω, υπήρξαν μειωμένες στον αριθμό επιθεωρήσεις στον τομέα καλής μεταχείρισης των ζώων στα εκτροφεία. Το παραπάνω γεγονός οφείλεται όχι μόνο στη μειωμένη διαθεσιμότητα των Επίσημων Επιθεωρητών, αλλά και στην απαγόρευση και τον περιορισμό των επισκέψεων στις εκτροφές για επιδημιολογικούς λόγους.

Στο σημείο αυτό θα πρέπει να προσθέσουμε και μία επιπλέον αιτία για το μειωμένο αριθμό των καταγεγραμμένων επιθεωρήσεων στον τομέα καλής μεταχείρισης των ζώων στα εκτροφεία. Τα στοιχεία από τους ελέγχους διασταύρωσης πολλαπλής συμμόρφωσης στις εκτροφές κατά το έτος 2024 δεν είναι προς το παρόν διαθέσιμα.

Αντίθετα, οι αμερόληπτες επιθεωρήσεις στον τομέα της καλής μεταχείρισης των ζώων κατά τη μεταφορά τους, σημείωσαν αύξηση, φτάνοντας τους αριθμούς των προ πανδημίας covid19 ετών (2019-2020). Το παραπάνω γεγονός συνέβη λόγω της αυξημένης φυσικής παρουσίας των επίσημων κτηνίατρων σε κομβικά σημεία του οδικού δικτύου για τον έλεγχο του περιορισμού των μετακινήσεων κατά τη διάρκεια των επιζωοτιών. Οι Επίσημοι Επιθεωρητές στις περισσότερες περιπτώσεις περιορίστηκαν σε μέτρα όπως γραπτές συστάσεις, λήψη άμεσων διορθωτικών ενεργειών προκειμένου να συνεχιστεί το ταξίδι ή διοικητικές κυρώσεις, εξαιτίας προβλήματος στην εφαρμογή της διάταξης για την επί τόπου είσπραξη του χρηματικού προστίμου που προβλέπεται στο νόμο 4235/2014(ΦΕΚ Α΄32) *«Διοικητικά μέτρα, διαδικασίες και κυρώσεις στην εφαρμογή της ενωσιακής και εθνικής νομοθεσίας στους τομείς των τροφίμων, των ζωοτροφών και της υγείας και προστασίας των ζώων και άλλες διατάξεις αρμοδιότητας του Υπουργείου Αγροτικής Ανάπτυξης και Τροφίμων»*.

Πρέπει να *αναφερθεί ότι επίκειται τροποποίηση του νόμου 4235/2014 (Α΄32), ως προς τη διαδικασία επιβολής διοικητικών κυρώσεων για τις παραβάσεις που βεβαιώνονται στον τομέα της προστασίας των ζώων κατά τη μεταφορά, γεγονός που θα διευκολύνει την επιβολή και είσπραξη αυτών των προστίμων.*

Όσον αφορά στον τομέα του ελέγχου της καλής μεταχείρισης των ζώων κατά τη σφαγή, έχει διαπιστωθεί ότι από το έτος 2022 και μετά, λόγω της ενοποίησης και επικαιροποίησης των φύλλων ελέγχου για την προστασία των ζώων κατά σφαγή και για την υγιεινή των σφαγειοτεχνικών εγκαταστάσεων, εντοπίζονται περισσότερες μη συμμορφώσεις και επιβάλλονται περισσότερες συστάσεις για διορθωτικές ενέργειες στα σφαγεία. Πολλές φορές οι Επίσημοι Επιθεωρητές, όταν διαπιστώνουν μη συμμορφώσεις, προτιμούν να προχωρήσουν στην άμεση διακοπή και αναστολή λειτουργίας του σφαγείου μέχρι την τεκμηρίωση από την επιχείρηση της λήψης των απαιτούμενων διορθωτικών μέτρων, ως περισσότερο αποτελεσματικό μέτρο σε σχέση με την επιβολή χρηματικού προστίμου.

Επίσης, κατά το έτος 2024, οι Επίσημοι Επιθεωρητές ήταν παρόντες και διασφάλισαν την καλή μεταχείριση των ζώων κατά τη θανάτωση τους κατά τον αποπληθυσμό, για την αντιμετώπιση των ανωτέρω επιζωοτιών.

Κλείνοντας, θα θέλαμε να σημειώσουμε πως, λόγω του συχνού μεικτού χαρακτήρα των εκτροφών μικρών μηρυκαστικών στην Ελλάδα, τα εκτροφεία αιγών και προβάτων αναφέρονται μαζί ως ένας ενιαίος αριθμός. Ο ίδιος αριθμός που αναγράφεται στο πλαίσιο: «ΠΡΟΒΑΤΑ» και στο πλαίσιο: «ΑΙΓΕΣ», αφορά στο συνολικό αριθμό εκτροφών αιγοπροβάτων.