**ΕΠΙΣΗΜΟΙ ΕΛΕΓΧΟΙ ΚΑΤΑ ΤΗ ΣΦΑΓΗ**

Κατά το **έτος 2024** πραγματοποιήθηκαν στον **τομέα της προστασίας των ζώων κατά τη σφαγή τους**, οι επίσημες επιθεωρήσεις για την εφαρμογή των διατάξεων του Κανονισμού 1099/2009/ΕΚ του Συμβουλίου, από τις αρμόδιες Περιφερειακές Κτηνιατρικές Υπηρεσίες.

Οι επιθεωρήσεις αυτές **εστιάστηκαν** στα **σφαγεία** των περιοχών δικαιοδοσίας των Περιφερειακών Ενοτήτων στις Χώρας.

Τα αποτελέσματα των επιθεωρήσεων όλων των πρακτικών και διαδικασιών χειρισμών των ζώων από την στιγμή άφιξης τους στο σφαγείο, την εκφόρτωσή τους, τη στέγασή τους στους χώρους ενσταβλισμού του σφαγείου, την καθοδήγησή τους στο χώρο αναισθητοποίησης, την συγκράτησή τους, την αναισθητοποίησή τους με την χρησιμοποίηση μεθόδων και εξοπλισμού αναισθητοποίησης κατάλληλων για το είδος των ζώων και τέλος την αφαίμαξή τους αφορούσαν:

* στον α**ριθμό των οχημάτων που αφίχθησαν** και **ελέγχθηκαν** κατά την άφιξή τους **στο σφαγείο**,
* **στον αριθμό των επιθεωρήσεων στο σφαγείο**,
* στον **αριθμό των ζώων ανά είδος, που εσφάγησαν και στην αποτελεσματικότητα της αναισθητοποίησής τους**,
* στις **παραβάσεις που εντοπίστηκαν**,
* στα **μέτρα που ελήφθησαν ή στις κυρώσεις που επιβλήθηκαν**

|  |  |  |
| --- | --- | --- |
| **ΣΥΝΟΛΟ ΣΦΑΓΕΙΩΝ (2024)** | **ΠΟΣΟΣΤΑ ΣΥΜΜΟΡΦΩΣΗΣ** | **ΕΛΕΓΧΟΙ (ΣΦΑΓΕΙΑ ΚΑΙ ΔΙΑΔΙΚΑΣΙΕΣ ΣΦΑΓΗΣ)** |
| **172**  (27 πτηνών και 140 οπληφόρων,  2 πτηνών/κονίκλων, 3 κονίκλων) | **78,8 % Σφαγεία οπληφόρων**  **92,3 % Σφαγεία πτηνών** | **52 ΣΦΑΓΕΙΑ ΟΠΛΗΦΟΡΩΝ**  **13 ΣΦΑΓΕΙΑ ΠΤΗΝΩΝ**  **371 ΔΙΑΔΙΚΑΣΙΕΣ ΣΦΑΓΗΣ**  **222 ΟΧΗΜΑΤΑ** |

Στο σημείο 1 του παρόντος παραρτήματος αναφέρονται επιπλέον λεπτομέρειες αναφορικά με περαιτέρω ελέγχους και μη συμμορφώσεις που παρατηρήθηκαν κατά τις επίσημες επιθεωρήσεις στις εγκαταστάσεις σφαγείων και σημειώθηκαν στα αντίστοιχα έντυπα επιθεώρησης.

ΠΑΡΑΤΗΡΗΣΗ: Η συχνότητα των επιθεωρήσεων σε κάθε σφαγείο καθορίζεται βάσει ανάλυσης κινδύνου, σύμφωνα με την Υπουργική Απόφαση Αριθ. 474/9244 (ΦΕΚ Β' 1195 7/4/2020). Οι εγκαταστάσεις σφαγείων επιθεωρούνται με τακτικούς ελέγχους κάθε 12, 24 ή 36 μήνες, ανάλογα με την κατηγοριοποίησή τους σε υψηλού, μεσαίου ή χαμηλού κινδύνου, σύμφωνα με την ανάλυση κινδύνου. Εκτός από τους τακτικούς ελέγχους πραγματοποιούνται και έκτακτοι έλεγχοι καθώς και επανέλεγχοι για τη διαπίστωση της συμμόρφωσής τους με τις συστάσεις που έχουν προκύψει από προηγούμενο έλεγχο.

Επιπλέον αυτών, θα πρέπει να σημειωθεί ότι:

1) Σε μία Περιφερειακή Ενότητα, σε ένα σφαγείο οπληφόρων διαπιστώθηκε ότι απαιτούνται επισκευές στα σχαρωτά δάπεδα των στάβλων αναμονής των βοοειδών.

Στην ίδια Περιφερειακή Ενότητα, σε άλλο σφαγείο, διαπιστώθηκε επίσης ανάγκη επισκευής και διόρθωσης των τοίχων των στάβλων αναμονής των βοοειδών.

Και στις δύο περιπτώσεις δόθηκε τρίμηνη χρονική προθεσμία με γραπτές συστάσεις, προκειμένου να συμμορφωθούν. Με επανελέγχους διαπιστώθηκε η συμμόρφωσή τους.

2) Σε μια άλλη Περιφερειακή Ενότητα σε ένα σφαγείο οπληφόρων διαπιστώθηκε ότι οι στάβλοι ήταν ακάθαρτοι και με φθορές. Επίσης η συσκευή αναισθητοποίησης αιγοπροβάτων είχε φθορά στα άγκιστρα επαφής με τα ζώα.

Ακολούθησαν μέτρα επιβολής με γραπτές συστάσεις προς την εγκατάσταση και διακοπή λειτουργίας των γραμμών σφαγής βοοειδών και αιγοπροβάτων έως την αποκατάσταση των μη συμμορφώσεων. Πραγματοποιήθηκε καθαρισμός και απολύμανση αυθημερόν, αποκαταστάθηκε το πρόβλημα που παρουσίαζε η τσιμπίδα αναισθητοποίησης αιγοπροβάτων. Η γραμμή σφαγής αιγοπροβάτων λειτούργησε κανονικά την επόμενη ημέρα. Ορίσθηκε επανέλεγχος σε έξι μήνες. Στον επανέλεγχο διαπιστώθηκε ότι δεν είχαν αποκατασταθεί οι φθορές στους στάβλους και η καθαριότητα αυτών ήταν πλημμελής. Επίσης, εντοπίστηκε τοποθέτηση ζώων σε ακατάλληλο κελί κατά παράβαση του οδηγού ορθής πρακτικής. Συγκεκριμένα, διαπιστώθηκε η ύπαρξη 4 βοοειδών που αφίχθησαν το προηγούμενο βράδυ του έλεγχου, απουσία υπεύθυνου παραλαβής ζώων και τοποθετήθηκαν σε κελί που δεν έπρεπε να χρησιμοποιείται λόγω ολισθηρότητας του δαπέδου και μη λειτουργιάς του συστήματος ποτίσματος.

Διατάχθηκε η άμεση σφαγή των ζώων λόγω κατάρρευσης των ζώων και αδυναμίας μετακίνησης και η σφαγή πραγματοποιήθηκε επί τόπου. Το ακατάλληλο κελί σφραγίστηκε με εντολή να παραμείνει κλειστό έως την αποκατάστασή του. Δόθηκαν έγγραφες συστάσεις για την τήρηση του οδηγού ορθής πρακτικής της επιχείρησης.

3) Σε μια άλλη Περιφερειακή Ενότητα, σε έλεγχο που συμμετείχε και εκπρόσωπος από την Κεντρική Αρμόδια Αρχή, εντοπίστηκε σε ένα πτηνοσφαγείο ότι:

* Δεν υπήρχαν επαρκή σε αριθμό ανεμιστήρες στο χώρο υποδοχής των πτηνών που είναι απαραίτητοι για τους θερμούς μήνες του έτους.
* Δεν προβλέπονταν αναισθητοποίηση με εναλλακτικούς τρόπους πτηνών που είναι πολύ μικρά σε μέγεθος για το ηλεκτρικό υδατόλουτρο.
* Ο υπεύθυνος καλής μεταχείρισης των ζώων (ΥΚΜΖ) δεν τηρούσε αρχείο με όλες τις ενέργειες που αναλαμβάνονται για τη βελτίωση της μεταχείρισης των ζώων.

Έγιναν οι απαραίτητες συστάσεις και καθορίστηκε χρονικό περιθώριο για διορθωτικές ενέργειες. Επόμενος επανέλεγχος θα διεξαχθεί το 2025 προκειμένου να διαπιστωθεί η συμμόρφωση με τις συστάσεις της ελεγκτικής αρχής.

4) Σε μια άλλη Περιφερειακή Ενότητα, κατά τον επανέλεγχο σε ένα πτηνοσφαγείο (ο τακτικός έλεγχος είχε πραγματοποιηθεί το 2023), διαπιστώθηκε ότι η επιχείρηση είχε συμμορφωθεί στις βασικές δομικές ελλείψεις της με μόνη εκκρεμότητα την κατάθεση στην τοπική κτηνιατρική αρχή των βεβαιώσεων εκδοροσφαγέων των νέων μελών του προσωπικού. Σε επανέλεγχο που πραγματοποιήθηκε σε άλλο πτηνοσφαγείο (επίσης ο τακτικός έλεγχος είχε πραγματοποιηθεί το 2023), είχαν ληφθεί τα διορθωτικά μέτρα και το μόνο που ζητήθηκε από τους επιθεωρητές ήταν να προσκομιστεί στην τοπική κτηνιατρική αρχή και φωτογραφικό υλικό με τις διορθωτικές ενέργειες για την απαραίτητη τεκμηρίωση.

5) Σε μια άλλη Περιφερειακή Ενότητα, σε ένα σφαγείο οπληφόρων διαπιστώθηκε απουσία εκτυπώσεων της ηλεκτρικής αναισθητοποίησης και μη τήρηση του σχετικού αρχείου.

Έγιναν οι απαραίτητες συστάσεις και καθορίστηκε χρονικό περιθώριο για διορθωτικές ενέργειες.

6) Σε μια άλλη Περιφερειακή Ενότητα, σε ένα σφαγείο οπληφόρων διαπιστώθηκε ότι:

* Οι χώροι εκφόρτωσης και υποδοχής των ζώων (στάβλοι) είχαν ατέλειες ως προς την διαμόρφωση, επάρκεια, συντήρηση και καθαριότητα. Επίσης διαπιστώθηκε έλλειψη ταϊστρών στα κελιά.
* Απουσία κατάλληλης διάταξης μεταφοράς ζώων σε περίπτωση επείγουσας σφαγής (όταν δεν μπορούν να περπατήσουν για να μετακινηθούν) καθώς και συγκράτησης της κεφαλής στην παγίδα των βοοειδών κατά την αναισθητοποίηση.

Τέθηκε χρονοδιάγραμμα συμμόρφωσης ορισμένων ημερών χωρίς να επιβληθεί διοικητικό πρόστιμο από την ελεγκτική αρχή.

Σε άλλο σφαγείο οπληφόρων στην ίδια Περιφερειακή Ενότητα διαπιστώθηκε ότι:

* Οι χώροι εκφόρτωσης και υποδοχής των ζώων (στάβλοι), είχαν ατέλειες ως προς την διαμόρφωση (απουσιάζει το προστατευτικό πλέγμα – σήτα και οι κατάλληλες ράμπες), συντήρηση, καθαριότητα. Επίσης διαπιστώθηκε έλλειψη ταϊστρών και σήμανσης στα κελιά.
* Απουσία κατάλληλης διάταξης μεταφοράς ζώων σε περίπτωση επείγουσας σφαγής (όταν δεν μπορούν να περπατήσουν) καθώς και συγκράτησης της κεφαλής στην παγίδα των βοοειδών κατά την αναισθητοποίηση.

Δεν επιβλήθηκε διοικητικό πρόστιμο καθώς πάρθηκαν άμεσα μέτρα για τη συμμόρφωσή του σφαγείου.

7) Σε μια Περιφερειακή Ενότητα, σε ένα σφαγείο οπληφόρων διαπιστώθηκε:

● Απουσία ευδιάκριτης σήμανσης στα κελιά αναμονής.

● Ιδιαίτερη ακαθαρσία και παρουσία άχρηστων αντικειμένων στους χώρους

υποδοχής και παραμονής των ζώων.

● Οι λαμπτήρες φωτισμού στους χώρους υποδοχής και παραμονής των ζώων

ήταν όλοι φθαρμένοι και ελάχιστοι από αυτούς ήταν λειτουργικοί.

● Φθαρμένο δάπεδο σε ένα κελί παραμονής βοοειδών.

Έγιναν οι απαραίτητες γραπτές συστάσεις και καθορίστηκε σύντομο χρονικό περιθώριο για τις διορθωτικές ενέργειες της επιχείρησης με ιδιαίτερη προσοχή στην καθημερινή επιμελή καθαριότητα και στην απομάκρυνση των άχρηστων αντικειμένων.

8) Σε μια Περιφερειακή Ενότητα, σε ένα σφαγείο οπληφόρων διαπιστώθηκε:

● Απουσία σήμανσης σε όλα τα κελιά αναμονής και

● Επικίνδυνο δάπεδο στα κελιά αναμονής των αμνοεριφίων.

Για το σφαγείο τέθηκε χρονοδιάγραμμα συμμόρφωσης ολίγων ημερών χωρίς να επιβληθεί διοικητικό πρόστιμο. Σε σύντομο επανέλεγχο (δύο μήνες) διαπιστώθηκε πως είχαν ληφθεί τα διορθωτικά μέτρα.

10) Τέλος σε μια άλλη Περιφερειακή Ενότητα, σε ένα σφαγείο οπληφόρων διαπιστώθηκε:

● Απουσία τεκμηρίωσης συντήρησης του εξοπλισμού ηλεκτρικής

αναισθητοποίησης, και

● Κατεστραμμένες και μη-λειτουργικές ποτίστρες στους στάβλους παραμονής

των μηρυκαστικών.

Σε σύντομο επανέλεγχο (δύο μήνες μετά) διαπιστώθηκε πως είχαν ληφθεί οι απαραίτητες διορθωτικές ενέργειες.