Στο σύνολο 1536 ελέγχων (εκ των οποίων οι 67 είναι μόνο διοικητικοί) που πραγματοποιήθηκαν το έτος 2024 για την προστασία των ζώων κατά τη μεταφορά, καταγράφηκαν οι εξής μη συμμορφώσεις:

1. Μια Περιφερειακή Ενότητα που διαθέτει λιμένα στην περιοχή δικαιοδοσίας της, πραγματοποίησε αρκετές αμερόληπτες επιθεωρήσεις κατά το 2024 στις αποβάθρες επιβίβασης των οχημάτων στα πλοία. Σε μια αμερόληπτη επιθεώρηση μεταφοράς βοοειδών εντοπίστηκε λανθασμένος υπολογισμός της χρονικής διάρκειας του ταξιδιού στο τμήμα 1 του ημερολογίου ταξιδιού και ασυμφωνία αυτού με τους αληθείς χρόνους ταξιδιού και καταγράφηκε ως μη συμμόρφωση.

Επίσης σε δύο άλλες αμερόληπτες επιθεωρήσεις μεταφοράς χοιροειδών, εντοπίστηκαν μη συμμορφώσεις που αφορούσαν στην απουσία επίσημων εγγράφων (άδειες μεταφορέα, πιστοποιητικά οδηγού). Σε μία από τις παραπάνω καταγράφηκε επιπλέον μη συμμόρφωση και ως προς την πυκνότητα φόρτωσης των ζώων.

Σε αμερόληπτη επιθεώρηση μεταφοράς ιπποειδών απαγορεύτηκε η φόρτωση του οχήματος στο πλοίο λόγω δυσμενών καιρικών συνθηκών και συγκεκριμένα λόγω υψηλής θερμοκρασίας περιβάλλοντος.

Επίσης σε δύο αμερόληπτες επιθεωρήσεις μεταφοράς πουλερικών, απαγορεύτηκε η φόρτωση των οχημάτων στο πλοίο λόγω υψηλής περιβαλλοντικής θερμοκρασίας, καθώς τα οχήματα δεν διέθεταν συστήματα δυναμικού αερισμού και παροχής νερού/τροφής. Τα πτηνά παρουσίαζαν ήδη συμπτώματα θερμικού στρες. Επιπλέον, στην μια από τις δύο επιθεωρήσεις διαπιστώθηκε πως η άδεια μεταφορέα είχε λήξει.

Τέλος, σε μια τρίτη αμερόληπτη επιθεώρηση μεταφοράς πουλερικών, διαπιστώθηκε μεταφορά περιττωμάτων από τα ανώτερα επίπεδα στα χαμηλότερα.

1. Σε άλλη Περιφερειακή Ενότητα, που διαθέτει λιμένα στην περιοχή δικαιοδοσίας της, πραγματοποιήθηκαν αμερόληπτες επιθεωρήσεις κυρίως κατά την αποβίβαση των οχημάτων από τα πλοία. Σε μεταφορά προβατοειδών εντοπίστηκαν δύο νεκρά ζώα και ότι η δεξαμενή νερού ήταν άδεια και χωρίς εμφανή δείκτη στάθμης. Επίσης, σε μια δεύτερη αμερόληπτη επιθεώρηση μεταφοράς προβατοειδών παρατηρήθηκε ότι ενώ υπήρχαν αισθητήρες θερμοκρασίας, το σύστημα καταγραφής της θερμοκρασίας δεν λειτουργούσε. Επίσης οι 3 από τους 6 ανεμιστήρες του οχήματος δεν λειτουργούσαν.

Σε μια άλλη αμερόληπτη επιθεώρηση μεταφοράς πουλερικών δεν κατέστει δυνατή η εκτύπωση από τον ταχογράφο, διαπιστώθηκε ότι η άδεια του μεταφορέα είχε λήξει και ότι ο οδηγός δεν είχε πιστοποιητικό επαγγελματικής κατάρτισης.

Τέλος, σε μια άλλη αμερόληπτη επιθεώρηση μεταφοράς βοοειδών εντοπίστηκε ταυτόχρονη φόρτωση θηλυκών και αρσενικών μοσχαριών.

1. Σε άλλη Περιφερειακή Ενότητα, σε μία αμερόληπτη επιθεώρηση μεταφοράς προβατοειδών εντοπίστηκαν ελλείψεις στην τεκμηρίωση εγγράφων καθώς διαπιστώθηκε αδυναμία παροχής πληροφοριών από το GPS και απουσία πιστοποιητικών με αποτέλεσμα η διακίνηση να γίνεται προς άγνωστο προορισμό, μη τεκμηριωμένο. Επιπρόσθετα, δεδομένου ότι η αποχώρηση από το σταθμό ανάπαυσης πραγματοποιήθηκε πριν ολοκληρωθεί ο 24ωρος υποχρεωτικός χρόνος ανάπαυσης, συμπεραίνουμε ότι δεν τηρήθηκε ο χρόνος ανάπαυσης που προβλέπει ο Κανονισμός 1/2005. Τέλος, παρατηρήθηκε ότι τα κριάρια με κέρατα βρίσκονται στους ίδιους χώρους με τα μικρά αρνιά, γεγονός που δείχνει ότι δεν υπάρχει πρόβλεψη για σωστό διαχωρισμό των ζώων.
2. Σε άλλη Περιφερειακή Ενότητα, με μεγάλη αγρο-κτηνοτροφική δραστηριότητα, διενεργήθηκαν αρκετές αμερόληπτες επιθεωρήσεις σε μεταφορές μηρυκαστικών χαμηλού κινδύνου (που αποτελούν την πλειονότητα των μεταφορών στην περιοχή δικαιοδοσίας της συγκεκριμένης ΠΕ). Ειδικότερα σε τρεις μεταφορές προβατοειδών έλειπαν οι βεβαιώσεις μεταφορέων ζώντων ζώων για απόσταση μέχρι 65 χλμ, ενώ σε άλλη μία μεταφορά δεν υπήρχε βεβαίωση καταλληλότητας του οχήματος.

Όσον αφορά στις επιθεωρήσεις στα βοοειδή, σε μία μετακίνηση ενός μόνο ζώου προς το σφαγείο, παρατηρήθηκε ότι η άδεια μεταφορέα που επιδείχτηκε αφορούσε διαφορετικό από το ελεγχόμενο όχημα, δεν είχε εκδοθεί πιστοποιητικό έγκρισης του οχήματος για μεταφορά και τόσο η ιδιοκτήτρια του οχήματος-συνοδός του ζώου όσο και ο οδηγός δεν είχαν πιστοποιητικό επαγγελματικής ικανότητας. Τέλος, σε άλλη μετακίνηση βοοειδών διαπιστώθηκε ότι δεν υπήρχε βεβαίωση καταλληλότητας του οχήματος.

1. Σε άλλη Περιφερειακή Ενότητα, εντοπίστηκαν τέσσερις μη συμμορφώσεις κατά την άφιξη βοοειδών σε εκτροφή. Αναλυτικότερα οι παραβάσεις αφορούσαν σε ανεπάρκειες του μέσου μεταφοράς, στην έλλειψη του πιστοποιητικού επαγγελματικής ικανότητας του οδηγού και του ημερολογίου ταξιδιού και στην υψηλή πυκνότητα φόρτωσης των ζώων.

Σε άλλη αμερόληπτη επιθεώρηση μεταφοράς προβατοειδών καθοδόν, εντοπίστηκαν μη συμμορφώσεις στο ημερολόγιο και στους χρόνους ταξιδιού.

1. Σε άλλη Περιφερειακή Ενότητα, σε δύο μεταφορές προβατοειδών, εντοπίστηκαν μη συμμορφώσεις ως προς το ημερολόγιο ταξιδιού καθώς και τις επιπρόσθετες απαιτούμενες καταγραφές στη μια από αυτές.
2. Σε άλλη Περιφερειακή Ενότητα, σε μία αμερόληπτη επιθεώρηση που πραγματοποιήθηκε κατά την άφιξη στο σφαγείο εντοπίστηκε ρυμουλκούμενο όχημα χωρίς τις απαραίτητες προδιαγραφές για τη μεταφορά με ασφάλεια ενός ενήλικου βοοειδούς. Έλλειπαν τα πλαϊνά προστατευτικά κιγκλιδώματα.

Σε μία δεύτερη άφιξη, προβατοειδών αυτή τη φορά, στο ίδιο σφαγείο, χρησιμοποιήθηκε ιδιωτικό επιβατικό ΙΧ για τη μεταφορά 7 αμνών.

1. Σε άλλη Περιφερειακή Ενότητα, από τις αμερόληπτες επιθεωρήσεις που πραγματοποιήθηκαν σε τρεις μεταφορές προβατοειδών, εντοπίστηκαν ελλείψεις των βεβαιώσεων καταλληλότητας των οχημάτων.
2. Σε άλλη Περιφερειακή Ενότητα, σε αμερόληπτες επιθεωρήσεις χαμηλού κινδύνου που πραγματοποιήθηκαν, εντοπίστηκαν μεταφορικά μέσα δίχως οροφή σε 13 μεταφορές αιγοπροβάτων (καθοδόν και κατά την άφιξη στο σφαγείο) και σε 1 μεταφορά χοίρου καθοδόν.

ΣΧΕΔΙΟ ΔΡΑΣΗΣ ΓΙΑ ΤΗΝ ΑΝΤΙΜΕΤΩΠΙΣΗ ΤΩΝ ΑΝΕΠΑΡΚΕΙΩΝ ΠΟΥ ΠΕΡΙΓΡΑΦΟΝΤΑΙ ΣΤΟ ΣΗΜΕΙΟ 1.

1. Αναφορικά με τις μη συμμορφώσεις που διαπιστώθηκαν στην πρώτη Περιφερειακή Ενότητα ακολουθήθηκαν οι παρακάτω ενέργειες:

Ζητήθηκαν διορθωτικές ενέργειες από την εταιρία μεταφοράς βοοειδών για τη συμμόρφωση με τις απαιτήσεις του Κανονισμού. Δόθηκαν συστάσεις για τη σχολαστικότερη συμπλήρωση του «Προγραμματισμού» στα ημερολόγια ταξιδιού και για την παρουσία των συνοδών/οδηγών στο όχημα κατά τη διάρκεια της μεταφοράς. Συντάχθηκε έντυπο συστάσεων.

Ζητήθηκαν διορθωτικές ενέργειες από την εταιρία μεταφοράς χοιροειδών για την έκδοση και ακόλουθη αποστολή των απαραίτητων αδειών και πιστοποιητικών καθώς και για τη διασφάλιση ύπαρξης του πιστοποιητικού επαγγελματικής ικανότητας συνοδού/οδηγού.

Πέραν της απαγόρευσης της φόρτωσης των οχημάτων στα πλοία συντάχθηκε έντυπο συστάσεων για τα οχήματα μεταφοράς πουλερικών.

Η απαγόρευση της φόρτωσης των οχημάτων στα πλοία για τη συνέχιση του ταξιδιού και η άμεση επιστροφή των ζώων στις εκμεταλλεύσεις προέλευσής τους ή στο πλησιέστερο Σημείο Ελέγχου, αποτελεί συνήθη πρακτική των κτηνιατρικών αρχών της Π.Ε..

1. Αναφορικά με τις μη συμμορφώσεις που διαπιστώθηκαν στην δεύτερη Περιφερειακή Ενότητα ακολουθήθηκαν οι παρακάτω ενέργειες:

Για όλες τις ανεπάρκειες που εντοπίστηκαν, έγιναν συστάσεις για μη επανάληψη τους στο μέλλον και λήφθησαν άμεσα μέτρα επιβολής εφαρμογής (πχ επαναπλήρωση δεξαμενής νερού, επαναλειτουργία ανεμιστήρων) ώστε νε ολοκληρωθεί το υπόλοιπο σκέλος των μεταφορών. Τέλος δόθηκαν χρονικές προθεσμίες για την έκδοση όλων των απαιτούμενων εγγράφων.

1. Αναφορικά με τη μη συμμόρφωση που διαπιστώθηκε στην τρίτη Περιφερειακή Ενότητα ακολουθήθηκαν οι παρακάτω ενέργειες:

Η συγκεκριμένη ΠΕ που εκτέλεσε την αμερόληπτη επιθεώρηση, ενημέρωσε μέσω ανταλλαγής πληροφοριών την ΠΕ που έχει έδρα ο αναφερόμενος μεταφορέας, για να προχωρήσει σε διοικητικές κυρώσεις.

1. Αναφορικά με τις μη συμμορφώσεις που διαπιστώθηκαν στην τέταρτη Περιφερειακή Ενότητα ακολουθήθηκαν οι παρακάτω ενέργειες:

Δεδομένου ότι όλες οι αμερόληπτες επιθεωρήσεις αφορούσαν μετακινήσεις χαμηλού κινδύνου και πολύ μικρό αριθμό μεταφερόμενων ζώων, οι επίσημοι επιθεωρητές περιορίστηκαν σε γραπτές συστάσεις με χρονική προθεσμία για συμμόρφωση.

1. Αναφορικά με τις μη συμμορφώσεις που διαπιστώθηκαν στην πέμπτη Περιφερειακή Ενότητα ακολουθήθηκαν οι παρακάτω ενέργειες:

Για τις δύο αμερόληπτες επιθεωρήσεις που εντοπίστηκαν μη συμμορφώσεις, ζητήθηκε επιπρόσθετα η συνδρομή των ΠΕ που εδρεύουν οι αναφερόμενοι μεταφορείς, για τον έλεγχο και την ενδεχόμενη επιβολή κυρώσεων για την εμπλοκή τους στις ανωτέρω διακινήσεις.

1. Αναφορικά με τις μη συμμορφώσεις που διαπιστώθηκαν στην έκτη Περιφερειακή Ενότητα ακολουθήθηκαν οι παρακάτω ενέργειες:

Για τις δύο αμερόληπτες επιθεωρήσεις που εντοπίστηκαν οι μη συμμορφώσεις, δόθηκαν γραπτές συστάσεις και ζητήθηκε η αναδρομική προσκόμιση των καταγραφών.

1. Αναφορικά με τις μη συμμορφώσεις που διαπιστώθηκαν στην έβδομη Περιφερειακή Ενότητα ακολουθήθηκαν οι παρακάτω ενέργειες:

Και στις δύο περιπτώσεις έγιναν γραπτές συστάσεις προς τους οδηγούς και τους υπεύθυνους κτηνοτρόφους, ώστε τα ζώα να μεταφέρονται στο σφαγείο αποκλειστικά με εγκεκριμένα οχήματα.

1. Αναφορικά με τις μη συμμορφώσεις που διαπιστώθηκαν στην όγδοη Περιφερειακή Ενότητα: δόθηκαν συστάσεις για την έκδοση των απαιτούμενων βεβαιώσεων μέχρι συγκεκριμένη ημερολογιακή προθεσμία.
2. Αναφορικά με τις μη συμμορφώσεις που διαπιστώθηκαν στην ένατη Περιφερειακή Ενότητα: δόθηκαν συστάσεις για προσθήκη οροφής σε όλα τα οχήματα σε εύλογο χρονικό διάστημα.